România încearcă să atragă turiști la cel mai mare târg din lume. "Am face foarte mulți bani dacă am reuși"
După cinci ani de pauză, țara noastră participă din nou la cel mai mare târg de turism din lume. Bursa Internațională de Turism din Berlin a început marți, iar delegația țării noastre a pregătit oferte variate pentru străini.
280.000 de euro costă reprezentarea României la acest târg.
Cei 39 de reprezentanţi ai României prezenți la Bursa Internațională de Turism de la Berlin îi invită pe vizitatori într-o interesantă călătorie în țara noastră. Nemţii caută circuite turistice așa că oferta la acest capitol este diversă.
Eduardo Santander, directorul executiv al Comisiei Europene pentru Turism: "Castelul Bran, faimosul castel al lui Dracula, este într-adevăr un loc pe care să îl vizitezi".
Cătălin Mogoșanu, directorul unei agenții de turism: "De la București mergem la Sibiu, și acolo promovăm Sibielul, Mărginimea Sibiului, toate zonele care în trecut au primit și mărul de aur pentru acele destinații turistice, apoi Sighișoara, Brașov, zonele montane din jur".
Cum mai sunt doar câteva luni până la vară, operatorii au pregătit oferte și pentru o vacanța la mare.
George Măndilă, președinte al OMD Mamaia-Constanța: "Atât Mamaia cât și Constanța sunt prezentate unități de cazare sau food experience, atracțiile principale, plajele moderne, festivalurile, cluburile și bineînțeles vorbim de atracțiile nautice. Să stea pe plajă la Mamaia, să viziteze zona istorică a orașului, să bea o cafea în celebrul deja port Tomis, să stea vorbă cu localnicii, să guste din bucătăria tradițională".
Sunt promovate însă și city break-urile.
Simion Giurcă, consilierul președintelui OMD Timișoara: "Începem sigur cu oferta culturală. Le povestim despre faptul că Timișoara are cea mai mare zonă pietonală din România, ceea ce conferă în toată zona de centru istoric o oază de liniște cu multe localuri, muzee, le povestim despre faptul că Timișoara are foarte multe parcuri, zone verzi".
În total, la Bursa Internațională de Turism din Berlin sunt prezenți 5.500 de expozanți din 170 de țări.
Adrian Voican, vicepreşedintele ANAT: "Era păcat că România să lipsească, cum s-a întâmplat în ultimii ani. Ne batem cu bugete foarte mari, dar ne batem și cu oameni care chiar știu ce potențial reprezintă turismul mondial. România ar face foarte mulți bani dacă ar reuși să îi atragă, dacă și-ar lua rolul cu adevărat în serios să promoveze România pe termen lung".
Evenimentul din Berlin își va închide porțile pe 7 martie.